Smernica Komisie
z 23. decembra 1985,
ktorou sa prispôsobuje technickému pokroku smernica Rady 71/320/EHS o aproximácii právnych predpisov členských štátov o brzdových zariadeniach určitých kategórií motorových vozidiel a ich prípojných vozidiel
(85/647/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [1], naposledy zmenenú a doplnenú smernicou 78/547/EHS [2], a najmä na jej články 11, 12 a 13,
so zreteľom na smernicu Rady 71/320/EHS z 26. júla 1971 o aproximácii právnych predpisov členských štátov o brzdových zariadeniach určitých kategórií motorových vozidiel a ich prípojných vozidiel [3], naposledy zmenenú a doplnenú smernicou Rady 79/489/EHS [4],
keďže na základe skúseností a stavu techniky je teraz možné sprísniť požiadavky a premietnuť ich do v súčasnosti platných podmienok testov;
keďže je teraz možné prijať opatrenia týkajúce sa brzdových systémov s protiblokovacími zariadeniami; ak sú takéto zariadenia namontované, musia spĺňať príslušné ustanovenia tejto smernice;
keďže ustanovenia tejto smernice sú v súlade so stanoviskom výboru na prispôsobenie smerníc technickému pokroku, zameraných na odstránenie technických bariér v obchode s motorovými vozidlami;
keďže Komisia vo svojich dvoch oznámeniach Rade k Roku bezpečnosti na cestách 1986 [5], zahrnula do svojho programu pre legislatívne činnosti "Zlepšenie existujúcich smerníc týkajúcich sa brzdenia" a pretože ustanovenia tejto novej smernice prispejú k zlepšeniu bezpečnosti na cestách,
PRIJALA TÚTO SMERNICU:
Článok 1
Smernica 71/320/EHS sa mení a dopĺňa takto:
1. Článok 2 sa nahrádza takto:
"Článok 2
Žiadny členský štát nesmie z dôvodov týkajúcich sa brzdových zariadení odmietnuť udeliť typové schválenie EHS alebo národné typové schválenie vozidla, ak toto vozidlo je vybavené zariadeniami špecifikovanými v prílohách I až VIII a X až XII, a ak tieto zariadenia spĺňajú požiadavky v nich uvedené."
2. Týmto sa nahrádzajú prílohy I, II, III, IV, V, VII, VIII a IX k smernici 71/320/EHS a dopĺňajú nové prílohy X, XI a XII, ktoré sú v súlade s prílohou k tejto smernici.
Článok 2
1. Od 1. októbra 1986, žiadny členský štát nesmie z dôvodov týkajúcich sa brzdových zariadení:
- odmietnuť vzhľadom na typ vozidla, udeliť typové schválenie EHS alebo vydať kópiu osvedčenia, uvedeného v poslednej zarážke článku 10 ods. 1 smernice Rady 70/156/EHS, alebo udeliť národné typové schválenie, alebo
- zakázať uvedenie do prevádzky vozidiel,
keď brzdové zariadenia takého typu vozidla alebo takých vozidiel spĺňajú ustanovenia smernice 71/320/EHS, ktoré boli naposledy zmenené a doplnené touto smernicou.
2. Od 1. apríla 1987 členské štáty:
- nesmú naďalej vydávať kópiu osvedčenia uvedeného v poslednej zarážke článku 10 ods. 1 smernice 70/156/EHS vzhľadom na typ vozidla, ktorého brzdové zariadenia nespĺňajú ustanovenia smernice 71/320/EHS, ktoré boli naposledy zmenené a doplnené touto smernicou,
- môžu odmietnuť udeliť národné typové schválenie typu vozidla, ktorého brzdové zariadenia nespĺňajú ustanovenia smernice 71/320/EHS, ktoré boli naposledy zmenené a doplnené touto smernicou.
3. Od 1. októbra 1988 členské štáty môžu zakázať uvedenie do prevádzky vozidiel, ktorých brzdové zariadenia nespĺňajú ustanovenia smernice 71/320/EHS, ktoré boli naposledy zmenené a doplnené touto smernicou.
Článok 3
Do 1. októbra 1986 uvedú členské štáty do platnosti ustanovenia potrebné na dosiahnutie súladu s touto smernicou a budú o tom okamžite informovať Komisiu.
Článok 4
Táto smernica je adresovaná členským štátom.
V Bruseli 23. decembra 1985